Kongregazzjoni tal- Bona Morte Kitba ta' Lorenzo Zahra Fil-Parroċċa tal-Qrendi Fil-15 ta' Marzu 1678, Dun Duminku Formosa r-rettur tal-parroċċa u Anġlu Barbara, it-tnejn mill- Qrendi ressqu rikors fil-kurja f'isem il-poplu tal- Qrendi fejn qalu li huma miktuba f'kumpanija ta' rġiel u nisa, li joħorġu xi ħlasijiet kull l-ewwel Ħadd tax-xahar biex isiru tliet quddisiet kantati għal ruħhom kif isir f'parroċċi oħra. Għalhekk jixtiequ li din il-kumpanija tkun bħala kongregazzjoni cioċ Konfraternita u li tkun imwaqqfa kanonikament bħala Konfraternita tal-Agunija skont il-Kostituzzjoni tal-Papa Klement VIII u li tgawdi mill-privileġġi u indulġenzi kollha mogħtija biex tkabbar id- devozzjoni. Jidher li ma' din it-talba sar ukoll statut li fih din issejħet Kongregazzjoni tal-Mewt It-Tajba taħt it- titolu tas-SSmu. Kurċifiss biex tirregola t-tmexxija tagħha. Hawn jissemmew l-obbligi li l-fratelli u s-Sorelli jgħidu tliet Pater Ave kuljum f'gieh it-tliet sigħat tal-Agonija ta' Ġesu' fuq is-Salib. Jissemmew ukoll l-obbligi li jħallsu biex dawn iservu għal elemosina Riedu li waqt l-agunija tal-imseħbin issir espożizzjoni u talb fil-parroċċa minn Saċerdot liebes l-ispellizza u l-istola u li huma jieħdu sehem. Obbligaw irwieħhom li mal-mewt ta' msieħeb jgħarfu lill-kappillan biex issir quddiesa u talb għall-imsehbin mejtin. Kien hemm obbligi wkoll li kif ikunu jagħfu li xi msieħeb ikun f'agunija issir espożizzjoni għal passagġġ tajjeb u li jieħdu sehem fit-talb. Obbligaw irwieħhom ukoll li joffru elemosina lis-saċerdot kif ukoll lis-sagristan li jieħu ħsieb isir akkumpanjament tal-katavru tal-imsieħeb b'sitt torċi u li jsir id-daqq tal-qniepen. Kellhom ukoll obbligi jieħdu ħsieb l-altar maġġur u li jikkontribwixxu għall- bżonnijiet tal- knisja u tal- opri tal-ħniena. Riedu wkoll li jinżamm ktieb li jirreġistra lill- imseħbin u li l-prokuratur jara li jirċievi l-hlasijiet u jwettaq l-obbligi. Din il-kongregazzjoni giet approvata fl-istess jum li tressqet it-talba, propju fil-15 ta' Marzu 1678. St. George's Bav, Birżebbuġa Tel: 2165 3422 and Mob: 79284321